
Z A P I S N I K

s 4. sjednice Vijeća Gradske četvrti Sesvete, održane 27. rujna 2021 ., s početkom u 18,00 sati u Gradskoj četvrti Sesvete – Plava dvorana, Trg Dragutina Domjanića 6, Sesvete.

Nazočni članovi Vijeća Gradske četvrti Sesvete:

Petar Bajan, Vinko Batinić, Marko Brkić, Ivan Dokša, Željko Grbavac, Zorica Gregurić, Mihaela Husić, Stjepan Kezerić, Ivan Krivačić, Magdalena Kozarić Špoljarić, Matija Kralj, Vedran Ledinščić, Vladimir, Marić, Damir Pigac, Ante Plazonić, Ivana Vladimira Petric.

Nazočni radno:
- Krunoslav Tepeš- pomoćnik pročelnika za ceste
- Vanda Ritz- voditeljica Odjela za planiranje objekata
- Marijan Tomurad - zastupnik u Gradskoj skupštini
- Morena Želja Želle- ravnateljica Muzeja Prigorja
- Višnja Kljajić- članica Vijeća Mjesnog odbora Gajišće
- Stipe Jurić, Nives Polojac - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti Sesvete, sve radno nazočne, zahvaljuje na odazivu i konstatira da je prisutno 16 članova Vijeća. Dalje navodi da je članovima Vijeća e-poštom poslan zapisnik s 3. sjednice Vijeća. Upitao je imaju li primjedbi na zapisnik.

Magdalena Špoljarić Kozarić imala je primjedbu.
Stjepan Kezrić uvažava primjedbu te navodi da će se ispraviti navedeni navodi te je potom stavio na glasanje zapisnik s 3. sjednice Vijeća.

Vijeće je isti usvojilo jednoglasno.

Predsjednik je potom iznio prijedlog dnevnog reda 4. sjednice Vijeća Gradske četvrti Sesvete, te predlaže da se  dnevni red  dopuni točkama Prijedlog zaključka o uređivanju groblja Moravče i Prijedlog zaključka o asfaltiranju ulica u Starom Brestju nakon izvršenih radova odvodnje tvrtke Vodoopskrba i odvodnja d.o.o.

Željko Grbavac apelira da je bitno izabrati potpredsjednika.
Stjepan Kezerić odgovorio je da će se izabrati potpredsjednik u dogledno vrijeme te je potom stavio na glasanje dopunu dnevnog reda.

Članovi Vijeća nemaju primjedbi na ovakav dnevni red, te je isti usvojen jednoglasno.

	Predsjednik je također predložio da se Prijedlog zaključka o uređivanju groblja Moravče stavi kao točka pod rednim brojem 6. i Prijedlog zaključka o asfaltiranju ulica u Starom Brestju nakon izvršenih radova odvodnje tvrtke Vodoopskrba i odvodnja d.o.o. stavi kao točka pod rednim brojem 7.

Članovi Vijeća nemaju primjedbi na izmjenu redoslijeda točaka u dnevnom redu te je isti usvojen jednoglasno.



DNEVNI RED :

1. Prijedlog zaključka o izmjeni Plana komunalnih aktivnosti Gradske četvrti Sesvete u 2021.
1. Prijedlog zaključka o Prijedlogu izmjena Programa građenja komunalne infrastrukture na području Grada Zagreba u 2021. – davanje mišljenja
1. Prijedlog zaključka o Prijedlogu izmjena i dopuna Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2021. – davanje mišljenja
1. Prijedlog zaključka o Prijedlogu zaključka o sklapanju sporazuma o sudjelovanju na obnovi zgrade Kurije Zagrebačkog kaptola (danas Muzej Prigorja) – davanje mišljenja
1. Prijedlog zaključka o predlaganju kandidata za suce porotnike Općinskog kaznenog suda  u Zagrebu
1. Prijedlog zaključka o Gradskom groblju Moravče
1. Prijedlog zaključka o asfaltiranju ulica u Starom Brestju nakon izvršenih radova odvodnje tvrtke Vodoopskrba i odvodnja d.o.o. 
1. Razno:
8.1.  Izvješće nadležnih gradskih ureda o izgradnji novih vrtića u Sesvetskom   
        Kraljevcu i  Kašini
8.2   Izvješće Gradskog ureda za prostorno uređenje, izgradnju Grada, graditeljstvo, komunalne poslove i promet o izgradnji produžetka Branimirove ulice

/ Prelazi se na rad po dnevnom redu /

Stjepan Kezerić predložio je da se prije prelaska na točku 1. dnevnog reda poslušaju izvještaji nadležnih gradskih ureda koja su bila planirana po točkom Razno te je dao riječ Vandi Ritz voditeljici Odjela za planiranje objekata iz Gradskog ureda za obrazovanje.
Vanda Ritz navodi da dječji vrtić u Kašini ima sve potrebne dozvole javnopravnih tijela osim Hrvatskih voda koja je tražila dopunu u jednom dijelu projekta. Očekuje se do kraja listopada građevinska dozvola. Postupak javne nabave za izbor izvođača već je pokrenut u lipnju te se očekuje postupak otvaranja ponuda 15. listopada 2021. g. te se zatim u roku od mjeseca dana od navedenog datum očekuje odabir najpovoljnije ponude i slijedi ugovaranje. Potom će se projekt pokušati prijaviti preko fonda za sufinanciranje iz Nacionalnog Plana otpornosti i oporavka. Početak radova očekuje se početkom 2022. g.
Matija Kralj postavio je upit kada će biti završetak radova s obzirom da je na službenoj tabli Grada Zagreba izvješteno završetak radova siječanj 2022.
Vanda Ritz navodi da u idealnim uvjetima bili bi poštovani  ti rokovi koji se nalaze na tabli, ali sve se prolongiralo zbog javne nabave koja je jedno vrijeme bila obustavljena. Staviti će se novi datum u trenutku kada on buse izvjestan.
Ante Plazonić apelira da nije sigurno da će projekt proći preko fonda za sufinanciranje iz Nacionalnog Plana otpornosti i oporavka, a navodi da nisu planirana sredstva u proračunu Grada Zagreba što dovodi do neizvjesnosti izgradnje dječjeg vrtića u 2022.g.
Vanda Ritz navodi da po svim općim kriterijima ovaj objekt dječjeg vrtića može ući u Nacionalni Plana otpornosti i oporavka, ali to ne možemo znati kako će se odviti. U slučaju da dječji vrtić ne zadovolji kriterije Gradski ured za obrazovanje staviti će izgradnju dječjeg vrtića u Kašini kao prijedlog za proračun za 2022.g.
Stjepan Kezerić nadovezao se da će Marjan Tomurad zastupnik u Gradskoj skupštini poduzeti sve potrebno kako i za ovaj projekt tako i za sve projekte koje su važni za Sesvete kada se bude donosio proračun Grada Zagreba za 2022.g.
Vanda Ritz navodi da dječji vrtić u Sesvetskom Kraljevcu ima pravomoćnu lokacijsku dozvolu te je predan zahtjev 29.4.2021. za građevinsku dozvolu. Sve potvrde javnopravnih tijela su prikupljene i očekivani rok za dobivanje građevinske dozvole je listopad 2021.g. Potom u prosincu 2021.g. se očekuje izrada izvedbenih projekata. Pokretanje postupka javne nabave predviđeno je za ožujak 2022.g. Također i projekt dječjeg vrtića u Sesvetskom Kraljevcu će pokušati prijaviti preko fonda za sufinanciranje iz Nacionalnog Plana otpornosti i oporavka.
Vladimir Marić postavio je upit jesu li planirana sredstva u proračunu za 2022.g. i koji je okvirni datum završetka radova.
Vanda Ritz sredstva su u programu kapitalnih ulaganja za izgradnju u 2022.g. također navodi da je bio dugotrajniji postupak zbog provedbe urbanističkog-arhitektonskog natječaja jer je to obveza po Generalnom urbanističkom planu Grada Zagreba. 
Stjepan Kezerić nadovezao se da se također odužilo jer se zemljište trebalo otkupiti od privatnih vlasnika.
Ante Plazonić apelira da je HDZ još u jesen 2015.g. kreirao amandman za projektnu dokumentaciju. Navodi da u najboljoj varijanti bi se trebali započeti radovi na jesen 2022.g., ali smatra da najvjerojatnije će se postupak javne nabave odužiti i da će se tek krenuti raditi u 2023.g.
Stjepan Kezerić navodi kao primjer za javnu nabavu  most u Zagrebačkoj ulici di je ove godine trebala započeti rekonstrukcija i di su procijenjeni radovi bili na 800.000,00 kuna a najniža ponuda od strane ponuđača je bila 1.300.000,00 kuna te se sad mora čekati otvaranje nove javne nabave. Predsjednik je potom dao riječ pomoćniku pročelnika za ceste g. Krunoslavu Tepešu.
Krunoslav Tepeš navodi vezano za  prvu dionicu produžetka Branimirove sukladno Generalnom urbanističkom planu pokrenuta je izrada projektno tehničke dokumentacije, izrađen je idejni projekt te je ishođena lokacijska i građevinska dozvola. Temeljem programa gradnje komunalne infrastrukture proveden je postupak javne nabave te se trenutno donosi odluka o odabiru izvođača. Kazao je da su sredstva osigurana od strane Grada Zagreba. Potom naglašava da u predmetnoj zoni nisu riješeni imovinsko pravni odnosi od dva stambena objekta te Gradski ured za upravljanjem imovinom grada rješava imovinsko pravne odnose za iste. Paralelno se odvijaju radovi rušenja objekata na budućoj trasi produžene Branimirove kako bi se stvorili svi preduvjeti za samu realizaciju samoga projekta.
Stjepan Kezerić nadovezao se da je dobio informaciju od pročelnice gradskog ureda za upravljanje imovinom grada kako je za trinaest parcela koje su izvlaštene došlo rješenje od Ministarstva pravosuđa da se stopira upis u Zemljišne knjige. Grad Zagreb podnio je tužbu jer je sve provedeno prema zakonu. Također postoji još jedan problem na prvoj dionici di je vlasnik jedne od nekretnina prodao kuću no prevaren je za 200.000,00 € te se sada sudski rješava spor kako bi se utvrdio vlasnik nekretnine.
Zorica Gregurić postavila je upit da li je vlasnik potpisao ugovor sa Gradom Zagrebom u vrijeme kada još nije prodao kuću.
Stjepan Kezerić odgovorio je da je  potpisan ugovor s vlasnikom prije prodaje nekretnine.
Zorica Gregurić apelira da onda nema pravnih osnova.
Ante Plazonić nadovezao se da je g. Zajko izgubio spor i nada se da će se vrlo brzo rješiti.
Željko Grbavac apelira da je produžetak Branimirove svima prvi prioritet za Sesvete.
Stjepan Kezerić poslati će se požurnica za rješavanje spora i zatražiti ćemo sastanak.
Matija Kralj postavio je upit g. Krunoslavu Tepešu da li se skida 15.000.000,00 kuna zbog rješavanja imovinsko pravnih odnosa ili zbog izmjena idejnog projekta.
Krunoslav Tepeš pojašnjava da prema financijskoj projekciji sredstva neće biti potrošena do kraja godine te će se ponovno osigurati u 2022.g.
Zorica Gregurić postavila je upit za most preko potoka u Vuger na Zagrebačkoj cesti.
Krunoslav Tepeš odgovorio je da je proveden postupak javne nabave te su pristigle dvije ponude ali su znatno bile iznad procijenjene vrijednosti. Potom iznosi da će se u prijedlogu rebalansa proračuna osigurati dodatna sredstva te će se ponovno pokrenuti postupak javne nabave i realizacija bi trebala biti u 2022.g.
Zorica Gregurić apelira bez obzira na mjere štednje sigurnost građana bi trebala biti na prvom mjestu.
Marjan Tomurad nadovezao se da je tržište građevinskog materijala poraslo i za do 200%.
Marko Brkić apelira da rekonstrukcija mosta traje predugo.
Željko Grbavac nadovezao se da je taj most iznimno važan jer je jedini spoj za pješake između Brestja i centra Sesvete te da svakodnevno prolaze građani istim.
Ante Plazonić slaže s g. Tomuradom oko porasta cijene građevinskog materija i protok vremena od izrade troškovnika do same realizacije traje najmanje godinu dana.
Ivana Petric zatražila je projekt mosta na Zagrebačkoj cesti.
Krunoslav Tepeš odgovorio je da će se projekt dostavi Vijeću Gradske četvrti Sesvete.
Ivan Krivačić postavio je upit da li je to samo rekonstrukcija postojećeg mosta ili će se raditi novi most.
Krunoslav Tepeš odgovorio je da se radi o sanaciji postojećeg mosta u postojećim profilima.
Vedran Ledinšić izrazio je nezadovoljstvo jer postojeći most ne zadovoljava potrebe građana.
Krunoslav Tepeš nadovezao se da je različita izrada projekta te za dogradnju mosta je potrebno napraviti idejni projekt, ishoditi lokacijsku dozvolu, napraviti imovinsko pravnu analizu te kada se riješe imovinsko pravni odnosi može se tek pristupiti izradi glavnih i izvedbenih projekata za ishođenje građevinske dozvole tek onda ide postupak javne nabave i izbor nabolje ponude. 
Vedran Ledinščić smatra da je potrebno napraviti odmah idejni projekt za novi most jer sanacija postojećeg neće biti dugotrajna za potrebe građana.
U daljnjoj raspravi sudjeluje više vijećnika te su svi izrazili nezadovoljstvo sanacijom postojećeg mosta. Dogovorili su da će prvo pogledati projekt koji će g. Krunoslav Tepeš dostaviti Vijeću Gradske četvrti i da će se pozvati predstavnici tvrtke Zagrebačkih cesta kako bi se što prije postavile ploče na gazište jer je most trenutno u upotrebi na vlastitu odgovornost.
Marko Brkić apelira da je problem protočnosti prometa na Ljudevita Posavskog zbog reprogramiranja semafora.
Ivana Petric nadovezala se da su semafori na Ljudevita Posavskog  2012.g. zadnji puta reprogramirani te smatra da bi se prema stručnom mišljenju g. Zdenka Lanovića reprogramiranjem semafora mogla povećati protočnost za 20%. Zamolila je da se semafori u Ljudevita Posavskog i na Zagrebačkoj cesti ponovno reprogramiraju.
Stjepan Kezerić zatražiti ćemo reprogramiranje istih.
Krunoslav Tepeš navodi da je potrebno prvo napraviti prometni elaborat od strane Gradskog ureda za prostorno uređenje, izgradnju Grada, graditeljstvo, komunalne poslove i promet, od Sektora za promet. Također je potrebno da u proračunu budu osigurana sredstva i tek nakon toga se pokreće postupak nabave za izradu projektno tehničke dokumentacije. Apelira da se može sazvati komisijski očevid di bi se odredilo da li se mora izraditi nova projektna tehnička dokumentacija.
Magdalena Špoljarić Kozarić postavila je upit da li može struka izaći na Badelov brijeg i Vinogorsku ulicu. Također predlaže da iste budu jednosmjerne.
Krunoslav Tepeš prenijeti će kolegama navedeni prijedlog te je svakako potrebno izaći na teren kako bi struka odredila novu regulacija prometa.

/ Damir Grgić dolazi da sjednicu u 17,15/

Zorica Gregurić također apelira da je nemoguće izaći iz Sesvetske Sopnice na Ljudevita Posavskog.
Ivan Krivačić postavio je upit vezano za Ulicu 6, spojna cesta Novi Jelkovec i Industrijske ceste.
Krunoslav Tepeš navodi da su zatražene dodatne korekcije profila nogostupa i biciklističkih staza od strane Vijeća Gradske četvrti i od strane Gradskog ureda za strategijsko planiranje i razvoj Grada. Potom je raspisan novi postupak za projektanta te je trenutno projekt krenuo u izradu. Također navodi da u toj zoni nema nekretnina, ali ima puno privatnih čestica te se treba riješiti imovinsko pravni odnosi.
Vedran Ledinščić zatražio je povratnu informaciju struke o prometnom rješenju na križanju Trakošćanske ulice i Kašinske ceste. 
Krunoslav Tepeš razgovarati će s kolegama iz Sektora za promet vezano za isto.
Željko Grbavac postavio je upit tko je nadležan za izradu autobusnog ugibališta kako bi se moglo napraviti stajalište autobusa na Industrijskoj cesti kod suda.
Krunoslav Tepeš odgovorio je da za implementaciju novog autobusnog ugibališta potrebo je izraditi projektno tehničku dokumentaciju. Kako bi se ista izradila potrebno je od strane ZET-a i Sektora za promet zatražiti projektni zadatak. 
Stjepan Kezerić zahvalio je na izlaganju g. Krunoslava Tepeša.


Ad 1)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti u 2021., te je otvorio raspravu.
Stipe Jurić navodi da je u odnosu na materija koji su primili putem e-pošte naknadno izbačena akcija asfaltiranja ogranka u Bistričkoj ulici kod kbr.9 zbog imovinsko pravnog spora.
Vedran Ledinščić postavio je upit zašto su započeli radovi ako nisu riješeni imovinsko pravni donosi.
Stipe Jurić odgovorio je da je katastarski jedna velika čestica, a u zemljišnim knjigama je ta jedna čestica podijeljena na sedam manjih zemljišno knjižnih parcela koje se ne vide u katastru. Također je građevinska dozvola izdana 2018.g., a vlasnik se nakon sudskog spora početkom 2020.g. upisao kao vlasnik dvije zemljišno knjižne parcele te je sud stavio zabranu granje na čitavu katastarsku česticu sve dok se ne riješi spor.
Vinko Batinić navodi da je iz Plana komunalnih aktivnosti vidljivo da će se kod OŠ Luka raditi dva sportska igrališta te apelira da izgradnjom ta dva igrališta se oduzima dobar dio prostora koji je predviđen za izgradnju Sportskog centra Luka zajedno s atletskom stazom okolo samog centra. Predložio je da se igrališta izgrade sjeverno kako bi se samo ukomponirala u Sportski centar Luka.
Stipe Jurić kazao je da je bio uključen u izradu projektnog zadatka vezano za jedno multifunkcionalno igralište koje se trenutno projektira od strane Zrinjevca. Određena je pozicija igrališta baš namjerno tamo jer prema bivšim prijedlozima koji su prošli arhitektonski natječaj predviđana je izgradnja Sportskog centra na sjeverno-središnjem dijelu čestice. Također iza samog centra ili okolo mora biti određeni broj parkirališnih mjesta. Prema zadnjem projektu na južno zapadnom djelu su bila predviđena dva veća vanjska igrališta. Također se maksimalno pazilo da se što manje oduzme površine za izgradnju Sportskog centra Luka te je s tom namjerom predviđena izgradnja samo jednog igrališta za potrebe djece OŠ Luka.
Vinko Batinić apelira da se pojavio novi projekt koji je izradio g. Mario Spajić iz Udruge Zelene i plave Sesvete za koji je više tisuća građana potpisalo peticiju. Trebalo bi se ravnati prema novom projektu koji podržava više tisuća građana Sesveta. Predlaže da se jedno igralište za potrebe OŠ Luka izgradi sjeverno te smatra da se onda neće oduzeti potrebni prostor za izgradnju sportskog centra zajedno s atletskom stazom.
Stipe Jurić smatra ako se igralište izgradi sjeverno time se više oduzima prostora. 	Stjepan Kezerić apelira da Vijeće Gradske četvrti Sesvete nikada nije zaprimilo novi projekt o kojem g. Batinić govori. 
U raspravi sudjeluje više vijećnika te se je većina složila da nikada nisu vidjeli novi projekt sportskog centra sa atletskom stazom.
Vinko Batinić kazao je da će poslati svim vijećnicima idejno rješenje pa neka se usporede projekti. 
Stjepan Kezerić nadovezao se da je projekt za izgradnju multifunkcionalnog igrališta skoro gotov i sada se ne može pomaknuti izgradnja igrališta na drugu lokaciju.
Stipe Jurić kazao je da također Gradski ured za mjesnu samoupravu nije zaprimilo niti jedan prijedlog idejnog projekta za Sportski centra Luka.
Matija Kralj izrazio je nezadovoljstvo smanjenjem proračuna te je postavio upit vezano za Božićno uređenje da li je i prijašnjih godina Vijeće Gradske četvrti Sesvete financiralo uređenje Sesveta.
Stjepan Kezerić odgovorio je da sve Gradske četvrti same financiraju Božićno uređenje.
Matija Kralj postavio je upit da li je iz Plana komunalnih aktivnosti izbačeno izgradnja plinofikacijskog cjevovoda u Vurnovcu zbog nedostatka sredstava za Božićno uređenje jer vidi da je u sličnom iznosu.
Stjepan Kzerić odgovorio je da je izbačena ta stavka jer nisu projekti gotovi i ne bi se stiglo do kraja godine realizirati.
Ivan Krivačić apelira da proračunska ušteda nije hir već nužnost zbog nerealnog proračuna.
Stjepan Kezerić daje na glasanje predloženi prijedlog.

Kako nije bilo primjedbi Vijeće je većinom glasova, s 13 glasova „za“, i  4 suzdržana glasa donijelo.

Zaključak
o izmjeni Plana komunalnih aktivnosti Gradske četvrti Sesvete u 2021.

/ Zaključak se prilaže zapisniku sjednice /

Ad 2) 
Stjepan Kezerić navodi da je svima dostavljen Prijedlog Zaključka o Prijedlogu izmjena Programa građenja komunalne infrastrukture na području Grada Zagreba u 2021., te je otvorio raspravu.
Vladimir Marić apelira da je najbolje ne prihvatiti navedeni prijedlog.
Matija Kralj također smatra da se ne bi trebalo prihvatiti isti. Apelira da su u prijedlogu oduzeta sredstva za uređenje groblja u Vugrovcu, a na dnevnom redu je jedna od točaka uređenje groblja u Moravču. 

Daljnje rasprave nije bilo, Vijeće je s 4 glasova „za“, 12 „protiv“  i  1 suzdržan glasa donijelo.

Zaključak
o Prijedlogu izmjena Programa građenja komunalne infrastrukture na području Grada Zagreba u 2021.g.

/ Zaključak se prilaže zapisniku sjednice /

Ad 3) 
Stjepan Kezerić navodi da je svima dostavljen Prijedlog Zaključka o Prijedlogu izmjena i dopuna Programa održavanja javnih prometnih površina, građevina i uređenja javne namjene, javne rasvjete te izvanrednog održavanja nerazvrstanih cesta na području Grada Zagreba u 2021.g. , te je otvorio raspravu.

Rasprave nije bilo, Vijeće je s 12 glasova „za“, 4 „protiv“  i  1 suzdržan glasa donijelo.

Zaključak
o Prijedlogu izmjena i dopuna Programa održavanja javnih prometnih površina, građevina i uređenja javne namjene, javne rasvjete te izvanrednog održavanja nerazvrstanih cesta na području Grada Zagreba u 2021.g.

/ Zaključak se prilaže zapisniku sjednice /

Ad 4)
Stjepan Kezerić navodi da je svima dostavljen Prijedlog zaključka o Prijedlogu zaključka o sklapanju sporazuma o sudjelovanju na obnovi zgrade Kurije Zagrebačkog kaptola, danas je to Muzej Prigorja, te je dao riječ ravnateljici Muzeja Prigorja.
Morena Želja Želle kazala je da se radi o sanaciji štete na Muzeju nakon potresa. Pojašnjava da je Muzej Prigorja s Ministarstvom kulture i medija potpisao ugovor o financiranju iz fonda solidarnosti u ožujku ove godine te je provedba i realizacija projekta krenula u travnju. Prije nego što je Ministarstvo kulture raspisalo javni poziv Gradski ureda za prostorno uređenje, izgradnju Grada, graditeljstvo, komunalne poslove i promet je provelo neke od aktivnosti kao izradu projektne dokumentacije. Grad Zagreb preko Gradskog ureda za prostorno uređenje, izgradnju Grada, graditeljstvo, komunalne poslove i promet vodi kompletan postupak. Tijekom provedbe projekta došlo je do određenih problema djelomično i zbog loše pripremljenosti samih natječaja od strane Ministarstva kulture i medija kao i od strane Gradskih ureda koji su pripremali dokumentaciju za prijavu na natječaj. 
Stjepan Kezerić zahvalio je ravnateljici na izlaganju te je predložio da se podrži Prijedlog zaključka o Prijedlogu zaključka o sklapanju sporazuma o sudjelovanju na obnovi zgrade Kurije Zagrebačkog kaptola. 

Kako nije bilo primjedbi Vijeće je jednoglasno donijelo.

Zaključak
o Prijedlogu zaključka o sklapanju sporazuma o sudjelovanju na obnovi zgrade Kurije Zagrebačkog kaptola

/ Zaključak se prilaže zapisniku sjednice /

Ad 5)
	Stjepan Kezerić navodi da je svima dostavljen Prijedlog zaključka o predlaganju kandidata za suce porotnike Općinskog kaznenog suda u Zagrebu, te je zamolio voditelja Područnog odsjeka g. Stipu Jurića da pojasni prijedlog.
	Stipe Jurić kazao je da je zatraženo od Vijeća Gradske četvrti Sesvete da predloži jednog kandidata za Općinski kazneni sud i dva kandidata za suca porotnika za mladež Općinskog kaznenog suda u Zagrebu. Kriteriji koji su potrebni za suca porotnika su da ne smije biti član političke stranke, niti se baviti političkom djelatnošću, ne smije obavljati odvjetničku ili javnobilježničku službu ili poslove člana upravnog ili nadzornog odbora trgovačkih društva ili druge pravne osobe. Suci porotnici imenuju se na četiri godine i nakon isteka toga roka mogu biti ponovno imenovani. Kriteriji u vijećima za mladež suci porotnici se imenuju iz redova profesora, učitelja, odgajatelja i drugih osoba koje imaju radnog iskustva u stručnom odgojnom radu s mladim osobama.
	Stjepan Kezerić zamolio je da se predloži jedan kandidat za suca porotnika Općinskog kaznenog suda u Zagrebu te da se obrati pozornost pri predlaganju kandidata na uvjete koje moraju ispunjavati suci porotnici.
	Ivana Petric predložila je g. Brunu Prelca, mag.oec.
	Petar Bajan predložio je g. Ercegovića, dragovoljac domovinskog rata i inženjer.
	Stjepan Kezerić dao je na glasanje navedene prijedloge.

Vijeće je glasalo s 8 glasova „za“ g. Preleca i 6 glasova „za“ g. Ercegovića te je shodno glasovima za suca porotnika Općinskog kaznenog suda u Zagrebu  odbran kao kandidat g. Bruno Prelec, mag.oec.

	Stjepan Kezerić predložio je da se na slijedećoj sjednici izaberu suci porotnici za mladež kada će se zadovoljiti kriteriji koji su potrebni za tu funkciju.

Ad 6)
	Stjepan Kezerić navodi da je g. Damir Pigac predložio Prijedlog zaključka o Gradskom groblju Moravče te je dao riječ g. Damiru Pigcu.
	Damir Pigac navodi da groblje Moravče ima velikih problema jer nema mrtvačnicu te ako je veći sprovod stoji se na cesti. Apelira da na to groblje gravitira osam naselja, a od toga i četiri naselja iz općine Zelina. Navodi da ako postoji mogućnost dogovora sa Zagrebačkom županijom trebalo bi nešto poduzeti. Grad Zagreb je kupio zemljište i namijenjena su sredstva u proračunu te je zamolio da se upiti zaključak Gradskim grobljima i nadležnim gradskim uredima.
	Stjepan Kezerić navodi da je upoznat sa problemima groblja Moravče te će se poslati dopis Gradskim grobljima, Upravi holdinga i Gradskom ureda za prostorno uređenje, izgradnju Grada, graditeljstvo, komunalne poslove i promet.
	Matija Kralj nadovezao se da su parcele otkupljene prije puno godina i da je stvarno vrijeme da se proširi groblje.
	
	Vijeće je donijelo.

Zaključak
o Prijedlogu zaključka o Gradskom groblju Moravče

/ Zaključak se prilaže zapisniku sjednice /

[bookmark: _GoBack]	
Ad 7)
	Stjepan Kezerić navodi da je g. Vladimir Marić predložio Prijedlog zaključka o asfaltiranju ulica u Starom Brestju nakon završetka radova odvodnje tvrtke Vodoopskrba i odvodnja d.o.o.. Predsjednik potom navodi da je u proteklom tjednu bio na tri sastanka vezano za tu problematiku. Navodi da se radi o šesnaest ulica, neke su bile neasfaltirane pa ih je potrebno asfaltirate, a dio se moraju samo sanirati nakon radova na odvodnji. Mjesni odbor Staro Brestje će iz Plana malih komunalnih akcija sudjelovati u iznosu od 1.000.000,00 kuna za asfaltiranje ulice koju će sami odrediti, također je predložio da se iz Plana komunalnih aktivnosti kroz mjesec dana izbace akcije za koje će biti vidljivo da se neće stići realizirati do kraja godine te se ta sredstva prebace za asfaltiranje neasfaltiranih ulica u Starom Brestju. Tvrtka Vodoopskrba i odvodnja d.o.o. prema ugovoru dužna je sanirati asfaltirane ulice. Zagrebačke ceste moraju napraviti troškovnik kako bi se mogao napraviti plan realizacije.
	Magdalena Kozarić Špoljarić navodi da bi se dio sredstava mogao prenamijeniti za asfaltiranje tih ulica, a ne samo sanaciju.

/ Marko Brkić odlazi sa sjednice u 20,45/

	Vladimir Marić kazao je da u dogovoru s predsjednicom Vijeća Mjesnog odbora u Starom Brestje predlažu „frezani“ asfalt za sve navedene ulice kao privremenu mjeru. Potom apelira da je potrebno poduprijeti amandman g. Trpimira Goluže gradskog zastupnika. U amandmanu stoji da na prijedlog rebalansa proračuna Grada Zagreba treba povećati stavku gradskom uredu za izgradnju grada za 90.000,00 kuna, a oduzeti sredstva od Stručne službe gradonačelnika za nabavu i održavanje informatičke opreme. Prema procjeni navedeni iznos od 90.000,00 kuna bio bi dovoljan da se osigura „frezani“ asfalt za najkritičnije ulice, a to su Horvatova, Tomislava Krizmana, Petra Dobrovića, Vladimira Becića i Vladimira Varlaja. Također predlaže da Vijeće Gradske četvrti Sesvete na narednim sjednicama planira sredstva od svojih izvora, kao i poduzme potrebne aktivnosti u podružnicama Zagrebačkog holdinga i Grada Zagreba kako bi se i iz njihovih izvora financiralo kao privremenu mjeru „frezani“ asfalt na sve ulice u kojima su se provodili radovi na odvodnji. Također je potrebno kasnije asfaltirati što više ulica.
	U raspravi sudjeluje više vijećnika te se većina slaže s prijedlogom g. Marića.

Kako nije bilo primjedbi Vijeće je jednoglasno donijelo.

Zaključak
o asfaltiranju ulica u Starom Brestju nakon izvršenih radova odvodnje tvrtke Vodoopskrba i odvodnja d.o.o.

/ Zaključak se prilaže zapisniku sjednice /

Ad 8)
	Stjepan Kezerić otvorio je raspravu.
	Zorica Gregurić postavila je upit zašto Mjesni odbor nije obaviješten o radovima na njihovom području. Navodi kao primjer na području Mjesnog odbora Sesvetska Sponica bager vozi po zelenoj površini i uređuje zelenu površinu te se stvara buka od jutra. 
	Ante Plazonić odgovorio je da su radovi završeni i da su to Zelene i plave Sesvete uređivale zelenu površinu.
	Ivan Krivačić nadovezao se da su to bageri od Hrvatskih voda.
	Stjepan Kezerić kazao je da nema informaciju o istoj. Potom navodi da će se poslati dopis Hrvatskim vodama i Elektri d.o.o da nas ubuduće obavijeste o svim radovima na području Gradske četvrti Sesvete.
	Ivan Dokša apelira da mnogi građani koji nemaju vodu na području Prigorja mole da im se poveća dostava vode s 8 m3  barem na 10 m3.
	Stjepan Kezerić navodi da će se poslati zamolba za povećanje vode.
	Mihaela Husić postavila je upit vezano za street workout u Sesvetskom Kraljevcu koji je u jako lošem stanju, a izdvojeno je 264.000,00 kuna za uređenje te se navodi da su radovi u tijeku.
	Stipe Jurić odgovorio je da radovi nisu započeti. Zrinjevac je napravio projekt te je obećano da će se do kraja studenog završiti s radovima na istom.
	Magdalena Kozarić Špoljarić postavila je upit vezano za organizaciju Adventa u Sesvetama. Potom je predložila da se na parkiralištu kod Trga Dragutina Domjanića omogući postava štandova. 
	Stjepan Kezerić odgovorio je da Vijeće Gradske četvrti nema mogućnost financirati takve organizacije te je u Planu komunalnih aktivnosti izdvojeno samo za uređenje centra Sesveta.
	Marjan Tomurad nadovezao se da će sve vezano za advent ići preko natječaja preko Gradskih ureda. Udruge, poduzetnici ili OPG mogu poslati prema Gradu Zagrebu prijedlog lokacije, a komunalna služba će odrediti na kojim će lokacijama biti moguće postava štandova te će se raspisati natječaj.
	Magdalena Kozarić Špoljarić postavila je upit da li Vijeće Gradske četvrti Sesvete može poslati prijedlog za lokaciju na Trgu Dragutina Domjanića.
	Marjan Tomurad odgovorio je da Vijeće Gradske četvrti Sesvete može poslati prijedlog u smislu prijedloga lokacije za koji će se raspisati natječaj za prigodnu prodaju proizvoda tijekom Adventa.
	Stjepan Kezerić nadovezao se da prema iskustvu od prijašnjih godina nema zainteresiranosti od strane Udruga, OPG ili poduzetnika jer im je najam preveliki., ali navodi da se slobodno sugerira svim zainteresiranima da se jave u Gradske urede. Potom navodi da je prijašnjih godina bilo organizirano klizalište na parkiralištu u Ninskoj ulici, ali ove godine neće biti jer je neisplativo. 
	Željko Grbavac apelira da bi bilo dobro da se da suglasnost Stipi Juriću za slanje osobnih podataka svih vijećnika radi lakše komunikacije. Potom predlaže da se održavaju sjednice dva puta mjesečno.
	Stjepan Kezerić odgovorio je da nema potrebe imati sjednice dva puta mjesečno ovo je sada početak saziva pa ima više točaka dnevnog reda, ali inače će sjednice biti kraće.
	Željko Grbavac postavio je upit vezano za pokroviteljstvo 30. obljetnice osnutka 144. brigade HV Sesvete.
	Stjepan Kezerić odgovorio je da Vijeće Gradske četvrti Sesvete nema mogućnost biti pokrovitelj.
	Ante Plazonić nadovezao se da će se obljetnica obilježiti skromno polaganjem vijenca poslije Svete mise.
	Vedran Ledinščić postavio je upit tko je financirao klizalište u Ninskoj ulici na parkiralištu.
	Stjepan Kezerić odgovorio je da je Gradski ured za gospodarstvo, energetiku i zaštitu okoliša većinu financiralo, a Vijeće Gradske četvrti Sesvete je financiralo samo priključak na struju.
	Zorica Gregurić apelira da je potrebno staviti kao prioritet u Program građenja proširenje mosta preko kanala Črnec u Dumovcu.
	Stjepan Kezerić odgovorio je da se projekt radi od strane Gradskog ureda za prostorno uređenje, izgradnju Grada, graditeljstvo, komunalne poslove i promet.
	Zorica Gregurić zamolila je da se pošalje upit u kojoj je fazi projekt proširenja mosta preko kanala Črnec.
	Stjepan Kezerić navodi da će dopis poslati Gradskom uredu za prostorno uređenje, izgradnju Grada, graditeljstvo, komunalne poslove i promet i ZET-u.
	Vinko Batinić navodi da je dobio zamolbu od strane vijećnika Mjesnog odbora Luka da postavi upit vezano za asfaltiranje Ulice Vladimira Ruždjaka koju nije potrebno asfaltirati. Navodi da se asfaltira dio ulice od kbr. 1 do kbr.8, a treba se asfaltirati od kbr.8 pa na dalje. Također je kazao da Vijeće Mjesnog odbora Luka nije bilo obaviješteno o početku radova pa nisu mogli ni reagirati na nastalu situaciju.
	Stjepan Kezerić odgovorio je da je prošli saziv Vijeća Mjesnog odbora Luka stavio kao svoj prvi prioritet asfaltiranje Ulice Vladimira Ruždjaka od kbr. 1 do kbr. 8.
	Ivan Krivačić predložio je da se održe jednom mjesečno sjednice Vijeća Gradske četvrti Sesvete, a jednom Povjerenstva.
	Stjepan Kezerić odgovorio je da će se Povjerenstva održati uskoro kada će biti potrebno donositi Plan komunalnih aktivnosti za slijedeću godinu.
	Damir Pigac postavio je upit vezano za objekt na Trgu Svetog Trojstva u vlasništvu  Grada Zagreba koji je nakon potresa dobio crvenu naljepnicu i potrebno ga je srušiti.
	Stipe Jurić odgovorio je da je Vijeće Mjesnog odbora Moravče poslao dva puta zaključak baš vezano za tu problematiku te su dopisi upućeni prema Građevinskoj inspekciji i Komunalnom redarstvu. Odgovor smo zaprimili od Građevinske inspekcije koja se proglasila nenadležnom, a Komunalno redarstvo se očitovalo kako je objekt pod zaštitom Gradskog zavoda za zaštitu spomenika kulture i prirode i ne može se izdati nalog za rušenje.
	Matija Kralj apelira da nisu označeni pješački prijelazi kod autobusnih stajališta te je dobio informaciju s terena da nema boje i da javna nabava ne funkcionira. 
	Stjepan Kezerić nadovezao se da je trenutno javna nabava stopirana.
	Matija Kralj zamolio je da se pošalje dopis nadležnima za reprogramiranje semafor u Soblincu zbog prevelike prometne gužve koja se stvara.
	Stjepan Kezerić poslati će se dopis za regulaciju semafora u Soblincu na način da se poveća propusnost vozila po Soblinečkoj ulici.
	

Daljnje rasprave nije bilo, te je Vijeće završilo s radom u 21,43.

